ກະຊວງ ຖະແຫລງຂ່າວ, ວັດທະນະທຳ ແລະ ທ່ອງທ່ຽວ ຂອງລາວ ຮ່ວມກັບ ກະຊວງວັດທະນະທຳ, ກິລາ ແລະ ທ່ອງທ່ຽວ ຂອງຫວຽດນາມ ຈັດງານສັບປະດາ ວັດທະນະທຳ ຫວຽດນາມ ຢູ່ນະຄອນຫລວງວຽງຈັນໃນຕອນບ່າຍວັນທີ 18 ກໍລະກົດ 2022 ຢູ່ຫໍວັດທະນະທໍາເເຫ່ງຊາດນະຄອນຫລວງວຽງຈັນ ໃນໂອກາດສະເຫລີມສະຫລອງປີສາມັກຄີມິດຕະພາບ ລາວ-ຫວຽດນາມ,ຫວຽດນາມ-ລາວ ຄື ວັນສ້າງຕັ້ງສາຍພົວພັນການທູດ ລາວ-ຫວຽດນາມວັນທີ 9 ກັນຍາ ຄົບຮອບ 60 ປີ ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມື ວັນທີ 18 ກໍລະກົດ ຄົບຮອບ 45 ປີ, ໃຫ້ກຽດເຂົ້າຮ່ວມ ມີ ສະຫາຍ ສອນໄຊ ສີພັນດອນ ກໍາມະການກົມການເມືອງສູນກາງພັກປຊາຊົນປະຕິບວັດລາວ ຮອງນາຍົກລັດຖະມົນຕີ, ສະຫາຍ ຫວໍ ວັນ ເຖື້ອງ ກໍາມະການກົມການເມືອງສູນກາງພັກ, ຜູ້ປະຈຳການຄະນະເລຂາທິການສູນກາງພັກກອມມູນິດຫວຽດນາມ ຫົວໜ້າຄະນະຊີ້ນໍາລະດັບຊາດ ສະເຫລີມສະຫລອງປີສາມັກຄີມິດຕະພາບ ຫວຽດນາມ-ລາວ, ມີ ບັນດາການນຳຂັ້ນສູງ ພັກ, ລັດ ຂອງທັງສອງປະເທດ ລາວ-ຫວຽດນາມ, ພ້ອມດ້ວຍພາກສ່ວນກ່ຽວຂ້ອງ.
ໂອກາດນີ້ ສະຫາຍ ຕະ ກວາງ ດົ່ງ ຮອງລັດຖະມົນຕີກະຊວງ ວັດທະນະທຳ, ກິລາ ແລະ ທ່ອງທ່ຽວ ຂອງຫວຽດນາມ ໄດ້ມີຄຳເຫັນ ໂດຍມີບາງຕອນທ່ານໃຫ້ຮູ້ວ່າ: ຕະຫລອດໄລຍະປະຫວັດສາດ 60 ປີແຫ່ງສາຍພົວພັນທາງການທູດ, ການຮ່ວມມືຮອບດ້ານ ຫວຽດນາມ – ລາວ ໄດ້ຮັບການເພີ່ມພູມຄນສ້າງເເລະ ເສີມຂະຫຍາຍຢຸດຢັ້ງ ແລະ ບັນລຸໄດ້ໝາກຜົນສຳຄັນໃນຂົງເຂດການເມືອງ, ເສດຖະກິດ, ຄວາມໝັ້ນຄົງແຫ່ງຊາດ, ວັດທະນະທໍາ, ການສຶກສາ, ການຮ່ວມມື ຊ່ວຍເຫລືອເຊິ່ງກັນ ແລະ ກັນລະຫວ່າງບັນດາອົງການຂອງພັກ, ສະພາແຫ່ງຊາດ, ລັດ, ລັດຖະບານ ແລະ ທ້ອງຖິ່ນຂອງຫວຽດນາມ ແລະ ລາວ ຍາມໃດກໍ່ໄດ້ຮັບການເພີ່ມທະວີ, ບັນລຸໝາກຜົນຕົວຈິງໃນຫລາຍດ້ານ ນໍາມາເຊິ່ງຜົນປະໂຫຍດຫລາຍຢ່າງ, ປະກອບສ່ວນສຳຄັນເຂົ້າໃນການພັດທະນາຊີວິດການເປັນຢູ່ຂອງປະຊາຊົນສອງປະເທດໃຫ້ນັບມື້ນັບຮັ່ງມີເຂັ້ມແຂງ. ພ້ອມນັ້ນ, ທ່ານຍັງ ໄດ້ສະແດງຄວາມເຊື່ອໝັ້ນວ່າ, ການພ້ອມກັນຈັດຕັ້ງ “ສັບປະດາວັດທະນະທຳຫວຽດນາມ ຢູ່ລາວ” ແລະ “ສັບປະດາວັດທະນະທຳລາວ ຢູ່ຫວຽດນາມ” ເນື່ອງໃນໂອກາດສະເຫລີມສະຫລອງປີສາມັກຄີມິດຕະພາບຫວຽດນາມ-ລາວ ປີ 2022 ໄດ້ ສືບຕໍ່ປະກອບສ່ວນເຂົ້າໃນການຟື້ນຟູ, ເພີ່ມທະວີສາຍພົວພັນທີ່ເປັນມູນເຊື້ອທີ່ຍິ່ງໃຫຍ່, ຄວາມສາມັກຄີແບບພິເສດ ແລະ ການຮ່ວມມືຮອບດ້ານ ລະຫວ່າງ ຫວຽດນາມ ແລະ ລາວໃຫ້ນັບມື້ເເຕກດອກອອກຜົນຢ່າງບໍ່ຢຸດຢັ້ງ..
ໂອກາດດຽວກັນນີ້ ສະຫາຍ ວັນສີ ກົວມົວ ກຳມະການສຳຮອງສູນກາງພັກ, ຮອງລັດຖະມົນຕີກະຊວງຖະເເຫລງຂ່າວວັດທະນະທໍາເເລະທ່ອງທ່ຽວຂອງ ລາວ ກ່າວວ່າ: ກະຊວງຖະແຫລງຂ່າວ, ວັດທະນະທຳ ແລະ ທ່ອງທ່ຽວຂອງລາວ ຮູ້ສຶກເປັນກຽດຢ່າງສູງທີ່ໄດ້ຮ່ວມກັບກະຊວງວັດທະນະທຳ, ກິລາ ແລະ ທ່ອງທ່ຽວ ຂອງຫວຽດນາມ ຈັດຕັ້ງງານສັບປະດາວັດທະນະທຳ ຫວຽດນາມ ຢູ່ທີ່ນະຄອນຫລວງວຽງຈັນຂອງລາວ, ພ້ອມໆກັບການຈັດຕັ້ງສັບປະດາວັດທະນະທຳລາວ ຢູ່ນະຄອນຫລວງຮ່າໂນ່ຍ ຂອງຫວຽດນາມ ໃນມື້ດຽວກັນນີ້, ເຊິ່ງເປັນການຈັດຕັ້ງຜັນຂະຫຍາຍແຜນການຮ່ວມມື ດ້ານວັດທະນະທໍາ ແລະ ທ່ອງທ່ຽວ ລະຫວ່າງ ສອງກະຊວງ ໃນສົກ 2021ຫາ2025 ແລະ ແຜນຈັດຕັ້ງປະຕິບັດກິດຈະກໍາ ປະຈໍາປີ 2022 ສະແດງໃຫ້ເຫັນເຖິງສາຍພົວພັນມິດຕະພາບທີ່ເປັນມູນເຊື້ອອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງ ສອງພັກ-ສອງລັດ ແລະ ປະຊາຊົນສອງຊາດ ລາວ-ຫວຽດນາມ,ຖານອ້າຍນ້ອງ ໃນຕະຫລອດໄລຍະຜ່ານມາ ກໍຄື ໃນຍຸກແຫ່ງການເຊື່ອມໂຍງ ພ້ອມທັງ ຕາງໜ້າໃຫ້ ລັດຖະບານ ກໍຄື ກະຊວງ ຖະເເຫລງຂ່າວວັດທະນະທໍາເເລະທ່ອງທ່ຽວ ໄດ້ສະແດງຄວາມຊົມ ເຊີຍ ມາຍັງກະຊວງວັດທະນະທຳ, ກິລາ ແລະ ທ່ອງທ່ຽວ ຂອງ ຫວຽດນາມ ທີ່ໄດ້ມີ ຄວາມພະຍາຍາມສູງ ຈັດຕັ້ງສັບປະດາວັດທະນະທຳຄັ້ງນີ້ ເຊີ່ງເປັນການປະກອບສ່ວນສຳຄັນເຂົ້າໃນການສະເຫລີມສະຫລອງ ສອງວັນປະຫວັດສາດ ລາວ-ຫວຽດນາມ ຢ່າງເປັນຂະບວນຟົດຟື້ນ, ພ້ອມທັງອວຍພອນໃຫ້ງານສັບປະດາວັດທະນະທຳ ທີ່ ນະຄອນຫລວງວຽງຈັນ ຄັ້ງນີ້, ຈົ່ງປະສົບຜົນສໍາເລັດຢ່າງຈົບງາມ.
ງານສັບປະດາວັດທະນະທຳຫວຽດນາມຈັດຂື້ນຢູ່ນະຄອນຫລວງວຽງຈັນໃນຄັ້ງນີ້,ປະກອບມີ ການວາງສະແດງຮູບພາບ ທີ່ສ່ອງແສງໃຫ້ເຫັນເຖິງ ທັດສະນີຍະພາບໂດຍລວມຂອງ ຫວຽດນາມ, ພ້ອມດ້ວຍຜົນງານອັນໃຫຍ່ຫລວງ ໃນການປົກປັກຮັກສາ ແລະ ສ້າງສາພັດທະນາປະເທດຊາດ ພາຍໃຕ້ການນໍາພາອັນສະຫລາດສ່ອງໃສ ຂອງພັກຄອມມູນນິດຫວຽດນາມ ນອກຈາກນີ້, ຍັງມີການສະແດງສິລະປະວັນນະຄະດີຂອງ ບັນດາ ນັກສິລະປະຫວຽດນາມ ທີ່ມີຄວາມຫລາກຫລາຍ ທາງດ້ານສິລະປະ, ວັດທະນະທຳ ອັນສວຍສົດງົດງາມ ຂອງປະຊາຊົນຫວຽດນາມ ໃນພາລະກິດແຫ່ງການປົກປັກຮັກສາ ແລະ ສ້າງສາພັດທະນາປະເທດຊາດ ຕະຫລອດໄລຍະປະຫວັດສາດຍາວນານຂອງຕົນ ໂດຍສະເພາະ ໃນໄລຍະພາຍໃຕ້ການນໍາພາອັນສະຫລາດສ່ອງໃສຂອງພັກຄອມມູນິດຫວຽດນາມ, ທີ່ ສະແດງໃຫ້ເຫັນເຖິງສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຫວຽດນາມ, ຫວຽດນາມ-ລາວ ຖານອ້າຍນ້ອງ ໃນຂະບວນວິວັດແຫ່ງການເຊື່ອມໂຍງກັບສາກົນ.
ຂ່າວ: ເດດອາລຸນ ເເກ້ວວິໄລ